Franz Xaver Bergmann

**Franz Xaver Bergmann** (1861–1936) var innehaver av et figurverksted i Wien, som hans far etablerte i 1860 for produksjon av emaljerte og kald-malte bronsefigurer. Dyrefigurene lot han helst få utføre humoristiske, menneskelige handlinger.

## Tidlige år
Bergmann (eller Bergman) vakte oppsikt for sine detaljerte og fargerike arbeider. Han pleide å merke gjenstadene enten med en 'B' i en vaseformet kartusj eller påførte dem signaturen 'Nam Greb', som er 'Bergman' skrevet baklengs. Han ble i 1886 gift med Isabella Helena Weber (1861-1945). De hadde sønnen Robert og datteren Bertha (1889-1941), som ble gift med Alfred Igler.

## Firmaet til Franz Bergmann
Faren, Franz Bergmann (26. september 1838–1894), var fra Gablonz. Han kom til Wien og grunnla sitt bronseverksted i 1860. Sønnen, Franz Xaver Bergmann, arvet selskapet, oppløste det, men reetablerte det igjen i 1900. Mange av bronsefigurene som ble produsert utover på 1900-tallet var basert på design og ideer fra farens bedrift.

Bergmann blir ofte feilaktig omtalt som en skulptør, noe han ikke var. Han var støperieier med mange anonyme skulptører ansatt i firmaet. Rundt århundreskiftet var det hele femti arbeidsgrupper som produserte «wienerbronse» for ham.

'Kald-malt bronse' refererer til wienerfigurer, malt med diverse lag kostmaling. Koloreringen ble utført av hjemmearbeidende kvinner. Kunnskap om hvordan fargene ble blandet, er senere gått tapt.

## Støperiets stengning
Bergmanns støperi ble stengt under de økonomiske depresjonene i 1930, men ble gjenåpnet noen år senere av sønnen, Robert Bergmann, som drev firmaet videre under navnet til faren Franz. Produksjonen fortsatte helt  til Robert døde i 1954. Restlageret ble da solgt til Karl Fuhrmann.

## Til dikterisk inspirasjon
Dikteren Henrik Ibsen hadde en liten gruppe med slike figurer som han omtalte som «djevelorkesteret»; en svart gutt som klatrer opp på en elefant (NF.1914-0491), kattemor som riser en kattunge med kjepp (NF.1914-0490A), katt som synger etter noter (NF.1914-0490B), katt som skriver (NF.1914-0490C), katt som dirigerer (NF.1914-0490D), djevler som drar hverandre i trillebår (NF.1914-0492), djevler som bærer et blekkhus mellom seg (NF.1914-0488), og en frosk på askebeger som spiller på lutt (NF.1914-0489). Ibsen hadde disse til inspirasjon: «Der skal være Trold i det, jeg skriver», sa han. Seks figurer ble 6. oktober 1980 meldt savnet fra Folkemuseets utstilling. De er aldri kommet til rette. Resten av figurene finnes trygt forvart på dikterens skrivebord i IBSEN Museum & Teater i Oslo.


File:Devil's orchestra 01.jpg|To smådjevler med blekkhus. Stiftelsen Norsk Folkemuseum, IBSEN Museum & Teater (NF.1914-0488).
File:Devil's orchestra 02.jpg|Frosk sitter på askebeger og spiller lutt. Stiftelsen Norsk Folkemuseum, IBSEN Museum & Teater (NF.1914-0489).
File:Devil's orchestra 03.jpg|Katt riser en kattunge med spanskrør. Stiftelsen Norsk Folkemuseum, IBSEN Museum & Teater (NF.2019-0541), helt identisk med den stjålne (NF.1914-0490).
File:Cold-painted_bronze_04.jpg|Svart gutt klatrer opp på en elefant med stige, er nesten identisk med den stjålne (NF.1914-0491). Denne elefanten har bare en litt annerledes bue på snabelen.


## Referanser


## Eksterne lenker
*Gallery of Sculptures